b'\n_START_ARTICLE_\nIoan Mezei C\xc3\xa2mpeanu\n_START_SECTION_\nOriginea \xc8\x99i studiile\n_START_PARAGRAPH_\nDescendent al Familiei Ra\xc8\x9biu de Nagylak (No\xc8\x99lac) din Turda, atestat\xc4\x83 \xc3\xaen Transilvania la \xc3\xaenceputul secolului al XIV-lea \xc8\x99i re\xc3\xaennobilat\xc4\x83 \xc3\xaen anul 1625 de c\xc4\x83tre principele Gabriel Bethlen. A fost fiul lui Georgiu \xc8\x99i Iuliana-Ileana Mezei C\xc3\xa2mpeanu de Szathmar. Tat\xc4\x83l s\xc4\x83u este descendent din vechea familie nobiliar\xc4\x83 C\xc3\xa2mpeanu de Satu-Mare, devenit prin maghiarizare, Mezei. A fost primul din familie care a revenit la numele original rom\xc3\xa2nesc \xe2\x80\x9eC\xc3\xa2mpeanu\xe2\x80\x9d. Mama sa, a fost fiica lui Ioan Ra\xc8\x9biu de No\xc8\x99lac, nepoat\xc4\x83 de frate a prepozitului Basiliu Ra\xc8\x9biu \xc8\x99i veri\xc8\x99oar\xc4\x83 primar\xc4\x83 cu Dr. Ioan Ra\xc8\x9biu. A fost c\xc4\x83s\xc4\x83torit cu Ecaterina Ra\xc8\x9biu, fiica lui Partenie Ra\xc8\x9biu de No\xc8\x99lac, v\xc4\x83r primar cu Dr. Ioan Ra\xc8\x9biu, care \xc3\xaempreun\xc4\x83 cu so\xc8\x9bia Emilia le-au fost na\xc8\x99i de cununie. A studiat la Turda, Blaj, Cluj \xc8\x99i Budapesta.\n_START_SECTION_\nActivitatea profesional\xc4\x83\n_START_PARAGRAPH_\nDoctor \xc3\xaen drept al Universit\xc4\x83\xc8\x9bii din Budapesta, a debutat ca asesor al Comitatului Turda, a fost judec\xc4\x83tor la Tribunalul din Baia de Cri\xc8\x99, 1871, apoi la Judec\xc4\x83toria Mociu, 1874 \xc8\x99i ulterior la Curtea de Apel din Cluj \xc8\x99i T\xc3\xa2rgu-Mure\xc8\x99._NEWLINE_Datorit\xc4\x83 preg\xc4\x83tirii sale profesionale de excep\xc8\x9bie, recunoscute de autorit\xc4\x83\xc8\x9bi, este numit judec\xc4\x83tor la \xc3\x8enalta Curte de Casa\xc8\x9bie \xc8\x99i Justi\xc8\x9bie Regal\xc4\x83 de la Budapesta. A fost Cavaler al Ordinului Leopoldin.\n_START_SECTION_\nRom\xc3\xa2nul ardelean curajos \xc8\x99i patriot\n_START_PARAGRAPH_\n\xc3\x8en perioada c\xc3\xa2nd a fost judec\xc4\x83tor la Baia de Cri\xc8\x99, l-a g\xc4\x83zduit \xc8\x99i ajutat de nenum\xc4\x83rate ori pe marele tribun Avram Iancu. A luat parte la \xc3\xaenmorm\xc3\xa2ntarea acestuia la \xc8\x9aebea, \xc3\xaen ziua de 13 septembrie 1872, \xc3\xaen fruntea intelectualilor rom\xc3\xa2ni din Baia de Cri\xc8\x99, depun\xc3\xa2nd pe sicriu o coroan\xc4\x83 cu panglic\xc4\x83 tricolor\xc4\x83 rom\xc3\xa2neasc\xc4\x83. _NEWLINE_A tr\xc4\x83it p\xc3\xa2n\xc4\x83 la trecerea la cele ve\xc8\x99nice la Budapesta, unde casa sa a devenit un focar al rom\xc3\xa2nismului, o mic\xc4\x83 insul\xc4\x83 rom\xc3\xa2neasc\xc4\x83 \xc3\xaen mijlocul celei mai \xc8\x99ovine \xc8\x99i antirom\xc3\xa2ne\xc8\x99ti metropole, Capitala Ungariei. De dou\xc4\x83 ori pe s\xc4\x83ptam\xc3\xa2n\xc4\x83 \xc3\xaen casa sa erau primi\xc8\x9bi \xc8\x99i bineveni\xc8\x9bi membrii coloniei rom\xc3\xa2ne \xc8\x99i tinerii afla\xc8\x9bi la studii la Budapesta. Foarte multe nume, pe atunci necunoscute, ulterior adev\xc4\x83rate personalit\xc4\x83\xc8\x9bi i-au fost oaspe\xc8\x9bi. Asculta pe toat\xc4\x83 lumea, iar pe mul\xc8\x9bi, dup\xc4\x83 posibilit\xc4\x83\xc8\x9bi, i-a ajutat. Era foarte respectat de c\xc4\x83tre cona\xc8\x9bionali. _NEWLINE_\xc3\x8en calitate de vicepre\xc8\x99edinte al Funda\xc8\x9biei Mitropolit Alexandru \xc8\x98terca-\xc8\x98ulu\xc8\x9biu din Blaj, toate recomand\xc4\x83rile sale pentru continuarea studiilor erau onorate, la fel erau tratate \xc8\x99i recomand\xc4\x83rile c\xc4\x83tre Comitetul Funda\xc8\x9biei Emanoil Gojdu. A protestat ferm \xc3\xaempotriva \xc3\xaencerc\xc4\x83rii de \xc3\xaencorporare a rom\xc3\xa2nilor greco-catolici din Budapesta, \xc3\xaen parohia greco-catolic\xc4\x83 maghiar\xc4\x83 de Muncaci, reu\xc8\x99ind s\xc4\x83 fie pu\xc8\x99i sub jurisdic\xc8\x9bia Episcopiei Rom\xc3\xa2ne unite din Oradea. _NEWLINE_De\xc8\x99i \xc3\xaenalt func\xc8\x9bionar de stat, a r\xc4\x83mas \xc3\xaempreun\xc4\x83 cu to\xc8\x9bi membrii familiei sale rom\xc3\xa2ni devota\xc8\x9bi \xc3\xaen ciuda interdic\xc8\x9biilor de tot felul impuse prin legile maghiariz\xc4\x83rii for\xc8\x9bate. \xc3\x8en data de 18 septembrie 1900 a avut loc la Budapesta c\xc4\x83s\xc4\x83toria fiicei sale Ecaterina cu dr. Eugen P\xc4\x83t\xc4\x83ceanu, avocat din Turda. Cununia a fost oficiat\xc4\x83 de c\xc4\x83tre Pr. Nicolae P. Ra\xc8\x9biu din Turda iar na\xc8\x99i au fost Iosif Pop cu so\xc8\x9bia, judec\xc4\x83tor la \xc3\x8enalta Curte de Casa\xc8\x9bie si Justi\xc8\x9bie Regal\xc4\x83 din Budapesta. Cu acest prilej, oaspe\xc8\x9bii au fost \xc3\xaent\xc3\xa2mpina\xc8\x9bi cu imnul De\xc8\x99teapt\xc4\x83-te Rom\xc3\xa2ne, considerat ofensator, al\xc4\x83turi de tricolorul na\xc8\x9bional, de c\xc4\x83tre \xc8\x99ovinii unguri. Cununia \xc8\x99i petrecerea s-au desf\xc4\x83\xc8\x99urat \xc3\xaentr-o atmosfer\xc4\x83 pur rom\xc3\xa2neasc\xc4\x83. Ziarul Tribuna din Sibiu relateaz\xc4\x83 fericitul eveniment \xc3\xaen num\xc4\x83rul din 27 septembrie 1900. Aceasta a fost sc\xc3\xa2nteia care a declan\xc8\x99at o campanie de pres\xc4\x83 antirom\xc3\xa2neasc\xc4\x83 f\xc4\x83r\xc4\x83 precedent \xc3\xaempotriva celor doi \xc3\xaenal\xc8\x9bi judec\xc3\xa2tori, a familiilor acestora \xc8\x99i a unora dintre nunta\xc8\x99i. Au fost acuza\xc8\x9bi de \xe2\x80\x9etr\xc4\x83dare de patrie\xe2\x80\x9d, le-a fost cerut\xc4\x83 demisia sau demiterea de c\xc4\x83tre guvern. Demisia de onoare le-a fost respins\xc4\x83 \xc3\xaen schimbul unei declara\xc8\x9bii formale \xc3\xaen ziarul Tribuna din Sibiu. _NEWLINE_A tr\xc4\x83it sub urm\xc4\x83rire permanent\xc4\x83 \xc8\x99i a avut fericirea s\xc4\x83 vad\xc4\x83 realizat\xc4\x83 Marea Unire de la 1918. A reu\xc8\x99it s\xc4\x83 supravie\xc8\x9buiasc\xc4\x83 terorii revolu\xc8\x9biei bol\xc8\x99evice ungare \xc8\x99i s-a stins din via\xc8\x9b\xc4\x83 \xc3\xaempreun\xc4\x83 cu so\xc8\x9bia la Budapesta \xc3\xaen vara anului 1919. Prin grija fiului s\xc4\x83u Iuliu I. Mezei C\xc3\xa2mpeanu, odat\xc4\x83 cu retragerea Armatei Rom\xc3\xa2ne din Budapesta au fost repatriate sicriele ambilor p\xc4\x83rin\xc8\x9bi \xc8\x99i ale fratelui mai mare Eugen, decedat \xc3\xaen acela\xc8\x99i an, tot \xc3\xaen Ungaria. Au fost \xc3\xaenmorm\xc3\xa2nta\xc8\x9bi \xc3\xaen parcela rezervat\xc4\x83 membrilor familiei Ra\xc8\x9biu din cimitirul Bisericii R\xc4\x83\xc8\x9be\xc8\x99tilor din Turda Veche (Cimitirul Central).'